בשעה 10:00 התייצבתי לתדריך הבוקר היחידתי. עד מהרה נודע לי כי המוטיב היומי הוא ההמתנה האבסורדית, כמו במחזה מחכים לגודו, לא שקראתי אותו, אבל אני יודע שהם מחכים באופן אבסורדי. המידע הזה נמסר לי לא מהמפקדת, אלא בדיתי אותו מליבי, כמו האמיתות הפילוסופיות הגדולות ביותר. מרגל פילוסוף מתייחד בכך שמתפקידו לתצפת פנימה, לתוך נפשו, לפחות באותה מידה שהוא צופה כלפי חוץ, אם לא יותר. אם במהלך היום או הדו"ח הזה אשכח מן המוטיב הזה, אין בכך כדי להפחית מן האמת הרגעית שהייתה לו. מצד שני, זאת לא הייתה אמת גדולה או משמעותית במיוחד. כמו הבננות. הן היו רקובות. מדובר כאן ללא ספק במטאפורה.

להלן מספר שאלות שהתעוררו בעקבות מאורעות ועצמים נוספים בעלי פוטנציאל סימבולי שנקרו בדרכי במהלך הבוקר:

האם הקרבה הסמנטית בין השמות דורון ושי משמעה שבאיזה אופן עמוק שני האנשים זהים זה לזה?

האם שתי נשים בשם הדס הן למעשה אותה אישה? ואם לאחת קוראים הדסה? ואם סבתא שלה הייתה מכינה לה לחם עם גבינה ומלפפון חמוץ, וסבא שלה היה צועק: "יהודית! זה לא בריא!"

מה זה אומר אם למצלמה שלי יש עדשה מטושטשת? לאיזה גבולות מקביל הקו הדמיוני שמחלק את הסטודיו של דורון ועינת?

האם הקיטוע הזה משרת אותי?

תחילה חשבתי שנתפסתי מכיוון שהתנהגתי כמו מרגל, במקום להתנהג כמו שמרגל היה מתנהג, ולהתנהג כמו מישהו שאינו מרגל. ברם, על מרגל פילוסוף החובה לשחק משחקים ולהציג הצגות, שכן, הוא מרגל, בסופו של דבר, אחרי עצמו. לאנשים אחרים הרבה יותר ברור מה אני, מכיוון שהם רואים אותי מבחוץ. אני, לעומת זאת, צריך להבהיר לעצמי באופן מלאכותי, כאשר אני מרגל, שאני מרגל. אני השחקן וגם הקהל. ככה זה להיות סובייקט.

יש כאן ריח של קטורת. מה צריך בשביל באמת לראות?

שב"כ יקר,

אני פותח את המכתב הזה באמצע. זאת פעולה כמו סכין, ואם נכון שכל פעולותיו של האדם מכוונות, בסופו של דבר, כלפי עצמו, הרי שאני מזוכיסט. אבל לא, זה לא כמו שאמרתי, לא הכל באשמתי: יש לנו כאן עסק עם דליפת מידע מסווג בדרגים הבכירים ביותר. זהותי ומשימתי נפוצו בקרב האנשים האלה המכנים עצמם "אמנים". אמנם, מדובר לכאורה בחברי הארגון שלנו, אבל מרגל טוב חושד בכל אחד, ועל אחת כמה וכמה פילוסוף, שלא עובד בשביל אף אחד, אלא נמצא בקשר ישיר עם המהויות הנשגבות ביותר.

"למי אתה מחכה?" היא שואלת.

"כלום, אני נח," אני עונה.

אני אמן התחבולות. היא לא חשדה לרגע.

"לאלאלא, זה לא חלק מה--, זה רק הסטודיו שלנו." כך הדס את הדס, אמנות שאמאנית בע"מ. מצאתי מקום שאסור להיכנס אליו, משמע שאני מוכרח להיכנס. אם לא מהדלת האחורית, אז מהדלת הקדמית.

"המכונה תסרוק אותך, ותפיק עבורך מרשם גוף-נפש שאמאני."

אמון – האם זהו אמון לשלוח מישהו בלי הנחיות לתוך חדר נייר לבן? חדר שהוא כולו כמו מסך שלעולם לא מוקרן עליו שום דבר מלבד ציפיותיו הנכזבות של הפציינט? שוב יש לנו כאן עסק עם סמל, זו המחשה מצוינת של סוליפסיזם, מכונה ריקה שנסובה סביבך, מילולית. מצד שני מדובר בחוויה סוליפסיסטית שמוענקת לך על ידי מישהו אחר, שזה ללא ספק טוויסט ביחס לנוסחה המוכרת.

מצד שני נוסף, כל המרחב הזה מזויף. אם זה אמון – מחובתי לבגוד בו. אני מחפש מצלמה בתקרה, מציץ מאחורי מסכי הנייר – הנה הוא! הסטודיו הנכסף! לא אכפת לי מה יש בו – אני נהנה מפעולת ההצצה, מפריצת הגבול והשהייה באזור הביניים. מאחורי המסך השני אני מוצא קיר. זה בסך הכל קיר שהסתיר קיר. איזה מעשה רמייה פתלתול!

בינתיים האמניות יושבות בחוץ, מרוצות מעצמן. מבחינת הצופה, האמנות חד-פעמית, אבל האמן שקבעו אליו תור נותן את אותם הסברים שוב ושוב, שומע את אותן שאלות שוב ושוב, כמו הרופא בקופת חולים. "אני אענה לך רק על שאלות שעוד לא שאלו אותי," כך גוסטבו סגורסקי. את אותו התנאי הציב גם למבקרים הבאים אחריי. כך קרה שאני סיפרתי לו יותר ממה שהוא סיפר לי, אבל הבדיחה על חשבונו – שיקרתי לו בשיניים, במצח נחושה, בלי בושה. בחור חביב, דווקא. הוא שאל אותי מה אני חושב על המוח שלו: נדמה לי שהוא אמן שכבר מכיר את המשחק.

כמה נקודות אחרונות לפני שאני מסיים את הדיווח:

האם הרקדן הדתי שמסיר את הכיפה כשהוא מתאמן ושב וחובש אותה לאחר מכן באמת דתי? האם הוא מתחזה כאשר הוא מסיר את הכיפה, או כאשר הוא חובש אותה? אי אפשר לסמוך על אף אחד. להקת הפאנק שרה על אש התמיד, שזה ללא ספק קונצפט עשיר, רווי, דליק, אבל אולי זאת רק הסחת דעת? הילדה מכסה אזניים כמו הקוף מהשלישייה המפורסמת, אבל למרות השלטים על הקירות שמצהירים כי "מגיני שמיעה חובה", לא התאספנו במוסך מאיר דוידוב בשביל השקט. האם הסירנה מפריעה למופע, או שייכת אליו?

להקת פאנק דתית באזור התעשייה תלפיות זאת בדיחה. אמנות עכשווית במוסך האחים דוידוב זאת בדיחה. אנחנו פארודיה על עצמנו, וטוב לזכור את זה, טוב וראוי. חנניה אומר, שאפשר לצחוק כשמרגישים בבית. בחקירה צולבת, אייל מהדהד אותו כמעט מילה במילה. המיקרופון מקרטע וזה אמיתי וזה פאנק.

יש פה ידית שאפשר למשוך. לו הייתי מרגל בטחוני, היה ברור לי שאסור למשוך בה, אבל כמרגל פילוסופי, מחובתי ללמוד הכל, כולל מה קורה כשמושכים בידית שאסור למשוך בה. היא בצבע אדום. אני נותן לה נשיקה. זה לא הגייני, אבל זה מרגיש כמו פשרה טובה.

רות, סוף.